पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर उपखंड क्षेत्र में खतरनाक हो गई है। यहां के जिला स्तरीय कपिल अस्पताल में सुविधाओं की कमी के कारण मरीजों को परेशान होना पड़ रहा है। जबकि अधिकारियों का दावा था कि नीमकाथाना में दूसरी लहर से बचने के लिए पुख्ता इंतजाम हैं।
शनिवार को कपिल अस्पताल के हालात चिंताजनक थे। गंभीर स्थिति में 16 मरीजों को ऑक्सीजन सपोर्ट पर रखा गया था। इनका एचआर-सीटी भी डाउन था। डॉक्टरों ने स्थिति में सुधार नहीं होने पर वेंटिलेटर की सुविधा शुरू नहीं होने से दो मरीजों को रैफर कर दिया। लेकिन परिजन बिना ऑक्सीजन सिलेंडर मरीजों को दूसरी जगह ले जाने की स्थिति में नहीं थे।
बाद में सिलेंडर का प्रबंध होने पर परिजन दोनों मरीजों को जयपुर ले गए। नीमकाथाना में कोविड सेंटर नहीं होने के बावजूद संक्रमण की स्थिति में डॉक्टर्स उपचार दे रहे हैं। हर दिन मरीजों की तादाद भी बढ़ रही है। अस्पताल के कोविड वार्ड में 31 मरीज भर्ती हैं। इनमें 16 को ऑक्सीजन पर हैं।
वहीं, कलेक्टर के निर्देश पर अस्पताल से सात वेंटिलेटर व सात ऑक्सीजन रेगुलेटर सीकर भेजे दिए गए। जिनका यहां बीते एक साल से कोई उपयोग नहीं हो रहा था। जबकि नीमकाथाना में ऑक्सीजन जनरेशन प्लांट भी लगा है। जहां सेंटर लाइन से वार्डों तक सीधे ऑक्सीजन पहुंचती है।
जनरेटर के लिए 4.55 लाख मंजूर
नीमकाथाना | कपिल अस्पताल में ऑक्सीजन जनरेशन प्लांट पिछले महीने चालू कर दिया गया। वार्डों में 38 पाइंट के जरिए मरीजों को ऑक्सीजन दी जा रही है। दो दिन पहले डेढ़ घंटे बिजली गुल हुई तो परिजनों के साथ मेडिकल स्टाफ की सांसे फूल गई।
बाद में सिलेंडर के जरिए ऑक्सीजन दी गई। विधायक सुरेश मोदी ने कहा कि ऑक्सीजन प्लांट के लिए 4 लाख 55 हजार रुपए से ऑटोमेटिक जनरेटर खरीदने को मंजूरी दी है। विधायक कोष से राशि की स्वीकृति दी है। चार-पांच दिन में जनरेटर आने से प्लांट प्रॉपर चल पाएगा।
अभी कोविड को लेकर सीकर में सेंट्रलाइज सिस्टम के तहत चिकित्सा सुविधाएं दी जा रही हैं। इसी के चलते कलेक्टर के निर्देश पर सात वेंटिलेटर भेजे गए हैं। नीमकाथाना में अच्छी सुविधाएं मिले इसका प्रयास कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn